Vruntlyke grote und wes ik gudes vormach thovoren. Wetet, lefven vrundes, also wmme dat erve, dat Hans Olvesson ansproken heft, dat dar nagebleven is van der vrouwen wegen Gertruden, seliger dechtnisse, dar jw Biorn Deken und de raat tho Wiborch eren besegelden breff upp gesant hebben, dar gy jw na richtten mogen, und Hans Olvesson secht, dat dar sy juwer stades dener ein, de dar secht, dat he ok ein vruntlink dartho sii. Des so wetet, dat hir betyget dat ganczssche kerspel tho Weckelax, dat de ergenantte Gerdrut gene neger erfnamen levendich heft wanne den ergenantten Hans Olvesson tho Weckelax. Hirwmme, leven vrundes, beviszet jw hiranne also ik jw vele gudes thobelofve, also dat eme volgaft warde, dar he Godes recht tho heft. Hirvan beger ik ein vruntlik antwart mit den ersten. Gode almechttighe siit befolen tho ewigen tiden. Gescreven tho der Santhaven an su[n]tte Hynrikes daghe am jar 31. Kersten Niclisson, ritther unde hovetman tho Wiborch. Adress: Den ersamen, vorsichtigen, wisen luden, borgermester und raatmannen tho Reval kome desse breff mit werdicheit etc.